NARIADENIE KOMISIE (ES) č. 297/2009
z 8. apríla 2009,
ktorým sa mení a dopĺňa nariadenie (ES) č. 1277/2005, ktorým sa ustanovujú vykonávacie pravidlá pre nariadenie Európskeho parlamentu a Rady (ES) č. 273/2004 o prekurzoroch drog a pre nariadenie Rady (ES) č. 111/2005, ktorým sa stanovujú pravidlá sledovania obchodu s drogovými prekurzormi medzi Spoločenstvom a tretími krajinami
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 111/2005 z 22. decembra 2004, ktorým sa stanovujú pravidlá sledovania obchodu s drogovými prekurzormi medzi Spoločenstvom a tretími krajinami (1), a najmä na jeho článok 11 ods. 1 a jeho článok 12 ods. 1 tretí pododsek,
keďže:
(1)
Nariadením Komisie (ES) č. 1277/2005 (2) sa ustanovujú tretie krajiny určenia, ktoré vyžadujú osobitné opatrenia dohľadu nad vývozom drogových prekurzorov zo Spoločenstva. V prílohe IV k uvedenému nariadeniu sa pre každú z určených látok uvedených v kategóriách 2 a 3 prílohy k nariadeniu (ES) č. 111/2005 uvádza zoznam krajín, pri ktorých sa vyžaduje predvývozné oznámenie. Zoznam zahŕňa tretie krajiny, ktoré požadujú predkladanie predvývozných oznámení v súlade s článkom 12 ods. 10 Dohovoru Organizácie Spojených národov proti nedovolenému obchodu s omamnými a psychotropnými látkami z roku 1988.
(2)
Rumunsko je uvedené v prílohe IV k nariadeniu (ES) č. 1277/2005. Keďže Rumunsko sa stalo členským štátom, treba ho zo zoznamu vyňať.
(3)
V prílohe IV k nariadeniu (ES) č. 1277/2005 sa neuvádzajú všetky tretie krajiny, ktoré požiadali o predkladanie predvývozných oznámení od nadobudnutia účinnosti uvedeného nariadenia (ES) č. 1277/2005. Od roku 2005 o to požiadala Kanada, Maldivy, Omán a Kórejská republika a mali by sa teda pridať na zoznam.
(4)
Nariadenie (ES) č. 1277/2005 by sa preto malo zodpovedajúcim spôsobom zmeniť a doplniť.
(5)
Opatrenia ustanovené v tomto nariadení sú v súlade so stanoviskom výboru založeného článkom 30 ods. 1 nariadenia (ES) č. 111/2005,
PRIJALA TOTO NARIADENIE:
Článok 1
Príloha IV k nariadeniu (ES) č. 1277/2005 sa nahrádza znením uvedeným v prílohe k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 8. apríla 2009